Guðrún Emilsdóttir rekstrarstjóri og Dagur Ólafsson læknir búa ásamt tveggja ára syni sínum , Þorvaldi Daða , í fallegri í búð í Vesturbæ Reykjavíkur . Á dögunum ákváðu þau að taka baðherbergið í gegn á sniðugan og ódýran hátt en þau fluttu inn í nóvember . „ Við bjuggum í lítilli íbúð í gamla Vesturbænum sem við keyptum 2015 og okkur leið alveg rosalega vel þar . Við fórum svo að hugsa um að stækka við okkur í janúar á þessu ári og við tók löng leit , “ segir Guðrún en að lokum fundu þau réttu íbúðina . Svona leit baðherbergið út áður en þau hófust handa við að breyta því . „ Við skoðuðum margar íbúðir bæði nýjar og gamlar en eftir miklar vangaveltur komumst við að því að við heillumst af gömlum húsum . Við römbuðum á þessa íbúð og féllum strax fyrir henni . Í grunninn var hún mjög falleg , eldhúsið í fínu standi , gólfið hrikalega flott en það þurfti að láta pússa það upp , en íbúðin í heild þurfti smá ást í formi málningarvinnu . Ég leitaði til snillinganna hjá Slippfélaginu og fékk frábær ráð varðandi gólflista , vegglista , hurðakarma og annað en þetta var mikil lakkvinna sem við fórum í , “ segir Guðrún . Hún segir þau hafa verið svolítið týnd þegar kom að baðherberginu . „ Baðherbergið var það eina sem ég var í vandræðum með . Við tímdum ekki að rífa það og gera nýtt því í raun var ekkert að flísunum nema þá að liturinn var heldur úreltur . Innréttingin hafði orðið fyrir vatnsskemmdum og var upphleypt og ljót en við fengum aðila til að filma hana fyrir okkur . Ég ákvað að leggjast í það verkefni að lakka flísarnar og aftur leitaði ég til Slippfélagsins , “ segir hún . Þau notuðu tveggja þátta epoxy-lakk sem oft er kallað skipalakk . „ Tveggja þátta lakk þýðir einfaldlega að maður þarf sjálfur að blanda saman lakkinu og herðinum rétt áður en það er notað en það er ekkert mál með réttum áhöldum . Áður en lakkað er þarf að grunna með tveggja þátta epoxy-grunni . Heildarkostnaður var í kringum 35.000 sem er alveg frábært fyrir gjörsamlega nýjar flísar . Loftið var svo málað í litnum öskugrár . “ Hvar fenguð þið innblástur í þetta verkefni ? „ Ég skoðaði mikið myndir á netinu og blaðaði í blöðum . “ Tók þetta langan tíma ? „ Það er bara hægt að gera eina umferð á dag svo þetta eru allavega þrír dagar . Undirbúningsvinnan er mikilvægust en hún tekur kannski einn dag í heildina líka . Ætli þetta hafi ekki verið fjórir eða fimm dagar með öllu ; undirbúningi , lökkun og öllum frágangi . “ Baðherbergið var grunnað áður en réttur litur fór á það . Hér er fyrsta umferðin komin á . Hér eru nokkrir punktar sem gott er að hafa í huga fyrir lökkun : Þrífa alla fitu vel af flísum og allt baðherbergið vel . Pússa flísar með meðalgrófum sandpappír . Þrífa aftur vel og passa að engin fita eða sandur sé til staðar . Teipa meðfram því sem ekki á að lakka . Setja pappa eða plast yfir innréttingar , bað og gólf . Mæli með að vera tveir saman í verkinu . Fjárfesta í góðum hönskum og góðri grímu yfir öndunarfæri . Þetta efni er mikið eitur og því þarf að vanda til verka og passa að það snerti ekki húðina . Lofta vel út en passa að hafa herbergið ekki of kalt því þá er erfiðara að vinna með efnið . Fjárfesta í hrærara framan á skrúfvél . Notast til að blanda saman efni og herði . Fjárfesta í þynningarefni fyrir bæði grunn og lakk . Það er erfitt að vinna með efnið þegar maður er langt komin með dolluna svo gott er að þynna það aðeins . Athugið að eftir að penslar eða rúllur eru notaðir á eina umferð eru þeir ónýtir og því þarf að kaupa umgang fyrir hverja umferð . Kaupa lakkið í minni umbúðum , eftir að herðinum og lakkinu er blandað saman hefur maður bara vissan tíma til að vinna með það og því betra að hafa þetta í minni einingum og blanda nýtt þegar ein dolla er búin . Ein umferð af grunni , við notuðum gráan grunn . Tvær umferðir af lakki Skera meðfram köntum og rúlla á sama tíma , einn að skera og annar að elta strax með rúllu . Eftir hverja umferð mæli ég með að taka teipið strax á meðan lakkið er blautt og teipa svo aftur fyrir næstu umferð . Ef það er ekki gert mæli ég með að skera með dúkahníf meðfram teipi áður en það er tekið svo teipið fletti ekki lakkinu af . Eftir hverja umferð , loka strax öllum dollum sem eru búnar , ganga frá penslum og fara með út . Mæli með að fara strax með þetta í eiturefnagáminn í Sorpu . Frágangur . Eins og kom fram hér að framan er mikilvægt að teiptð sé ekki tekið af á meðan lakkið er ennþá blautt og skera með dúkahníf meðfram áður en teipið er tekið svo það fletti ekki lakkinu af . Ég mæli svo með að kítta með silíkonkítti í öll sár , meðfram gólfi , meðfram baði , meðfram innréttingu og annars staðar svo ekki komist vatn á milli .